b'\n_START_ARTICLE_\nRoy Worters\n_START_SECTION_\nKariera\n_START_PARAGRAPH_\nPred igranjem v ligi NHL je Worters prebil ve\xc4\x8d sezon v amaterskih in \xc4\x8dlanskih amaterskih vrstah, v sezonah 1924 in 1925 je bil zvezdnik mo\xc5\xa1tva Pittsburgh Yellow Jackets v ligi United States Amateur Hockey Association in ga celo povedel do prvenstva v obeh sezonah. Njegove dobre igre so bile kmalu opa\xc5\xbeene in v sezoni 1925/26 je igral za \xc5\xa1iritveno NHL mo\xc5\xa1tvo Pittsburgh Pirates. Worters se je izkazal v prvih treh sezonah in je igral na prakti\xc4\x8dno vsaki tekmi Piratesov. Pokazal je tudi izjemne sposobnosti, saj je branil v mo\xc5\xa1tvu, ki je bilo \xc5\xa1ibko v obrambi. Na 11. tekmi prve sezone, proti mo\xc5\xa1tvu New York Americans, je naravnost blestel, saj je ustavil 70 od 73 strelov in ubla\xc5\xbeil poraz 1-3._NEWLINE_Worters je nato zavrnil Piratese in ni podpisal nove pogodbe za sezono 1928/29, zato so ga za kratek \xc4\x8das suspendirali, dokler se ni preselil k New York Americansom. Pri njih je igral preostanek svoje NHL kariere, razen ene tekme leta 1930, na kateri je kot posojeni igralec zaigral za Montreal Canadiense. V svoji prvi sezoni v New Yorku je Worters postal vratar, ki je osvojil pokal Hart Memorial Trophy za najkoristnej\xc5\xa1ega igralca lige. Zabele\xc5\xbeil je 1.15 GAA in povedel Americanse do drugega mesta v Kanadski diviziji._NEWLINE_V \xc4\x8dasu njegovega igranja za Americanse je imel telesa velikanskih branilcev, ki so ga obkro\xc5\xbeala, med drugim so bili njegovi soigralci v obrambi Lionel Conacher - ki je odrasel v isti soseski v Torontu kot Worters - "Bullet" Joe Simpson in "Red" Dutton. Kljub njegovim dobrim predstavam in osvojitvi pokala Vezina Trophy za najbolj\xc5\xa1ega vratarja v sezoni 1930/31 pa se trajno \xc5\xa1ibki Americansi niso uspeli ve\xc4\x8d kot enkrat uvrstiti v kon\xc4\x8dnico lige NHL v Wortersovi karieri. Po sezoni 1930/31 je Worters podpisal pogodbo, vredno 8.500 dolarjev, kar je bila tedaj rekordna vsota za kakega NHL vratarja._NEWLINE_V sezoni 1932/33 je bil tudi kapetan Americansov._NEWLINE_Leta 1937 je od\xc5\xa1el na operacijo hernije in v tisti sezoni ni ve\xc4\x8d igral. Umrl je 7. novembra 1957 za rakom na grlu. Leta 1969 je bil sprejet v Hokejski hram slavnih lige NHL.'